Sami Saarenpää

Sami Saarenpää (s. 24. kesäkuuta 1986 Kouvola) on suomalainen entinen lumilautailija ja nykyinen urheiluselostaja sekä lehtikuvaaja. Hän edusti Kouvola Snowboarders -seuraa.

Nuorten MM-kilpailuissa Saarenpää on saavuttanut hopeaa vuonna 2004 half-pipessa ja vuonna 2006 big airissa. Lumilautailun maailmancupissa hän kilpaili ensimmäisen kerran Torinossa helmikuussa 2003 sijoittuen big airissa kuudenneksi. Urallaan hän on voittanut yhden maailmancupin kilpailun. Se tapahtui Pietarin big air -kilpailussa maaliskuussa 2006. Toisen palkintokorokesijoituksensa Saarenpää saavutti Tukholmassa marraskuussa 2007 oltuaan big airissa kolmas.

Lumilautailun MM-kilpailuihin Saarenpää osallistui ensimmäisen ja ainoan kerran vuonna 2007 Arosassa. Silloin hän oli neljäs big airissa, suomalaisten saavutettua kilpailussa sijoitukset 2–6. Saarenpää lopetti lumilautailu-uransa keväällä 2009.

Lumilautailu-uransa päättämisen jälkeen Saarenpää toimi Yle Urheilun lumilautailuasiantuntijana Vancouverin talviolympialaisissa 2010. Sittemmin hän siirtyi asiantuntijan roolista urheiluselostajaksi. Saarenpää on selostanut Ylellä erilaisia temppulajeja, kuten lumilautailua, skeittausta ja BMX-pyöräilyä. Lisäksi hän toimii freelancer-lehtikuvaajana muun muassa Keskisuomalaiselle.

Lähteet 

Suomalaiset lumilautailijat
Suomalaiset urheiluselostajat
Vuonna 1986 syntyneet
Elävät henkilöt